
Narva linna kvartalisiseste teede ja -kõnniteede renoveerimise                           finantseerimise tingimused ja kord
Määrus kehtestatakse kohaliku omavalitsuse korralduse seaduse § 22 lg 1 punkti 5 alusel, tagamaks Narva Linnavolikogu 26. aprilli 2007.a. määrusega nr 15 kinnitatud ”Projekti ”Kodulinn kaunimaks” raames korteriühistute toetamise korra” Lisa 1 punktides 4 ja 5 nimetatud tegevuste ühetaolise, reaalse ja kiirema elluviimise.
§ 1. Narva linna kvartalisiseste teede ja -kõnniteede renoveerimise finantseerimise tingimuste ja korra (edaspidi Kord) eesmärgiks on toetada Narva linna korteriühistuid, korteriomanike ühisusi, hooneühistuid või muid korteriomanike poolt seaduslikul alusel korteriomandite valitsemiseks moodustatud organisatsioone (edaspidi korteriühistu) nende territooriumit läbivate sõiduteede ja majaesiste kõnniteede renoveerimisel. Käesoleva Korra alusel ei toimu uute sõidu- või kõnniteede rajamist ning Kord ei laiene garaaži-, aiandus- ja suvilaühistute territooriumidel asuvatele siseteedele. 
§ 2. Kvartalisiseste teede ja -kõnniteede all mõeldakse käesoleva määruse tähenduses korteri-ühistu territooriumil (korteriomanike kaasomandis oleval kinnistul) asuvat sõidu- ja kõnniteed.
§ 3.  Tagamaks kvartalisiseste teede ja kõnniteede renoveerimise kiire ja efektiivse läbiviimise, eraldab Narva linn oma eelarvest sihtotstarbeliselt rahalisi vahendeid kvartalisiseste teede ja –kõnniteede renoveerimiseks vastavalt linna eelarve võimalustele ja eraldistele.
§ 4.  Paragrahvis 3 nimetatud rahalisi vahendeid ei anta üle korteriühistutele, vaid Narva Linnavalitsus viib läbi riigihankemenetluse kvartalisiseste teede ja -kõnniteede renoveerimise töövõtjate leidmiseks.
§ 5. Kaardistamaks korteriühistute vajadusi kvartalisiseste teede ja kõnniteede renoveerimiseks, esitavad korteriühistute esindajad Narva Linnavalitsuse Linnavara- ja Majandusametile või Narva Linnavolikogule kirjaliku kvartalisiseste teede ja -kõnniteede renoveerimise taotluse. Kui kvartalisisene tee või -kõnnitee läbib mitme korteriühistu territooriumit (ühine sõidu- või -kõnnitee), võivad korteriühistud esitada ühise taotluse, mille allkirjastavad kõikide korteriühistute esindajad. Lihtkirjalikus vormis esitatav taotlus peab sisaldama:

1) korteriühistu nime;

2) korteriühistu asukohta.
§ 6. Linnavara- ja Majandusamet vaatab esitatud taotlused nende laekumise järjekorras läbi, kontrollib taotluse põhjendatust ja grupeerib taotlused korteriühistute asukohtade järgi võimalikult ühtseteks  piirkondadeks. Lähtuvalt otstarbekuse  põhimõttest, võivad  kvartalisisest  teede  ja -kõnniteede renoveerimistööd  hõlmata  ka  piirkonnas asuvaid  kvartalisiseseid  teid  ja -kõnniteid, millede suhtes taotlusi ei esitatud. Seejärel selgitab Amet välja renoveerimistöödega kaasnevate võimalike muude tööde (tehnovõrkude- ja rajatiste seisund, teede äärekivide seisund jms) teostamise vajaduse ja renoveerimistööde eeldatava kogumaksumuse konkreetses piirkonnas.
§ 7. Renoveermistööde piirkonnad moodustatakse lähtuvalt nende läheduse ja kompaktsuse põhimõttest, tagades renoveerimistööde üheaegse võimalikult kiire ja efektiivse teostamise piirkonnas tervikuna.
§ 8. Renoveerimistööde piirkonna ja teostatavate tööde mahu, eeldatava maksumuse ja renoveerimistööde järjekorra igaks aastaks peab Linnavara- ja Majandusameti ettepanekul eelnevalt heaks kiitma linnamajandus- ning korteriühistute ja elamukomisjon oma ühisel koosolekul.
§ 9. Renoveerimistööde teostaja leidmiseks kuulutab Narva Linnavalitsus kindlaks määratud piirkonnas või piirkondades välja riigihanke riigihangete seaduses sätestatud korras. Hankelepingute maksumused ei tohi ületada paragrahvis 3 nimetatud linnaeelarve võimalusi. Kui konkreetseks aastaks ettenähtud vahendeid ei kulutatud ära täies ulatuses, kantakse need üle linna järgmise aasta eelarvesse sihtotstarbelise kuluna kvartalisiseste teede ja -kõnniteede renoveerimiseks. 
§ 10. Linnavara- ja Majandusamet teavitab korteriühistuid renoveerimistööde algusest vähemalt 7 kalendripäeva ette. Korteriühistu, mille territooriumil viiakse läbi teede ja -kõnniteede renoveerimistöid, peavad tagama kõik võimalused tööde takistusteta ja sujuvaks läbiviimiseks, teavitades sellest kirjalikult kõiki korteriomanikke (sõidukite jms kõrvaldamine tööde teostamise perioodiks). 

§ 11. Määrus jõustub seaduses sätestatud korras.

Mihhail Stalnuhhin

Volikogu esimees

Seletuskiri
Kvartalisisete teede ja kõnniteede halb seisund on üldteada. Peale nende ehitamist on heal juhul tehtud vaid nn auguremonti. Selge on fakt, et korteriühistutel puuduvad reaalsed rahalised võimalused nimetatud tööde tegemiseks – eelisjärjekorras teostatakse elamute soojustamist, akende vahetust, fassaadide remonti vms, mida linna poolt toetatakse projekti ”Kodulinn kaunimaks” raames. Seega on otstarbekas ja igati põhjendatud, et linn tuleb siin ühistutele jõuliselt appi, eraldades järgnevatel aastatel vastavalt linna eelarve võimalustele renoveerimiseks rahalisi vahendeid. Töid teostatakse linnavalitsuse poolt korraldatavate riigihangete teel. Selleks jagatakse linn vastavalt laekunud avaldustele mitmeks piirkonnaks, et töid saaks teostada kindlalt piiritletud territooiumil, mis tagaks ressursside (tööjõud, tehnika, raha) otstarbekama ja kokkuhoidlikuma  kasutamise Korra alusel tehtavad tööd hõlmavad vaid elamute (korteriomanike kaasomandis olev territoorium) ümbruse teid. Garaaži-, aiandus- ja suvilaühistute territooriumidel asuvaid teid käesoleva korra alusel ei renoveerita. Linnavara- ja Majandusamet kogub esitatud taotlused kokku, kontrollib nende põhjendatust, selgitab tööde mahud jms. Otstarbekuse põhimõttest lähtuvalt on õigus renoveerida ka teid, mille suhtes taotlust mingil põhjusel ei esitatud. Tööde mahud, piirkonnad ja järjekorra kooskõlastab enne riigihanke väljakuulutamist volikogu linnamajanduskomisjon ja korteriühistute ja elamukomisjoni ühisel koosolekul.
Korra vastuvõtmise aluseks on kohaliku omavalitsuse korralduse seaduse § 22 lg 1 punkt 5, millest tulenevalt kuulub toetuste andmise ja linna eelarvest finantseeritavate teenuste osutamise korra kehtestamine volikogu ainupädevusse. Sisuliselt on tegemist korteriühistute toetamisega.
Tamara Luigas, direktori kt
Linnavara- ja Majandusamet
